Okresná prokuratúra Partizánske 
Februárová 157, 958 01 Partizánske 	

Sp. zn. : Pv 141/12/3305	Partizánske, 13.4.2012
EEČ : 2-25-7-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Partizánske
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
hoci mu zo Zákona o rodine vyplýva povinnosť starať sa o výživu svojej dcéry XXXXX, nar. XXXXX a rozsudkom Okresného súdu XXXXX sp. zn. 3P 43/2011 zo dňa 4.10.2011, ktorý nadobudol právoplatnosť dňa 7.12.2011 bol zaviazaný prispievať na jej výživu sumou 80 € mesačne vždy do 15-teho dňa v mesiaci vopred k rukám matky XXXXX s účinnosťou od 1.10.2011,  tejto povinnosti sa v Partizánskom a všade tam, kde sa zdržiaval úmyselne vyhýbal v dobe od 1.11.2011 do 31.3.2012,  tým, že nemal vážny záujem o prácu, nakoľko bol živnostníkom a napriek tomu, že túto činnosť nevykonával a nemal dostatok finančných prostriedkov na platenie výživného, živnosť ukončil až dňa 29.12.2011 a potom už nikde nepracoval a nepokúsil sa ani prostredníctvom Úradu práce, sociálnych vecí a rodiny nájsť si vhodné zamestnanie,   čím  zostal dlhovať matke svojej dcéry XXXXX na výživnom  sumu vo výške 400 €,  
Právna veta:
lebo zanikla trestnosť činu
Odôvodnenie:
Poverený príslušník Obvodného oddelenia PZ XXXXX uznesením ČVS: ORP-99/PE-PE-2012 zo dňa 16.3.2012 začal trestné stíhanie vo veci prečinu zanedbania povinnej výživy podľa § 207 ods. 1 Tr. zákona. Poverený príslušník Obvodného oddelenia PZ XXXXX  uznesením ČVS: ORP-99/PE-PE-2012 zo dňa 20.3. 2012 podľa § 206 ods. 1 Tr. poriadku vzniesol XXXXX obvinenie pre  prečin zanedbania povinnej výživy podľa § 207 ods. 1 Tr. zákona na tom skutkovom základe, že obvinený v dobe od 1.11.2011 do dnešného dňa v Partizánskom si neplní pravidelne a v plnej výške svoju vyživovaciu povinnosť, čím ho zaviazal Okresný súd XXXXX rozsudkom číslo 3P 43/2011 zo dňa 4.10.2011, právoplatným a vykonateľným dňa 7.12.2011, prispievať na výživu dcéry XXXXX, nar. XXXXX sumou 80 € mesačne vždy do 15 dňa daného mesiaca vopred k rukám matky XXXXX, čím mu za uvedené obdobie vznikol dlh na výživnom vo výške 400 €. 

	Poverený príslušník Obvodného oddelenia PZ XXXXX následne dňa 20.3.2012 obvineného v zmysle § 206 ods. 6 Tr. poriadku písomne upozornil, že skutok pre ktorý mu bolo uznesením povereného príslušníka Obvodného oddelenia PZ XXXXX  zo dňa 20.3.2012 pod ČVS:ORP-99/PE-PE-2012 vznesené   obvinenie pre prečin zanedbania povinnej výživy podľa § 207 ods. 1 Tr. zákona, bude ďalej právne kvalifikovaný ako prečin zanedbania povinnej výživy podľa § 207 ods. 2 Tr. zákona.

	V prípravnom konaní bolo zistené a zdokladované, že obvinený XXXXX si v období od 1.11.2011 do 31. 3. 2012 neplnil vyživovaciu povinnosť na dcéru XXXXX. Výška vyživovacej povinnosti XXXXX na dcéru XXXXX bola naposledy upravená s účinnosťou od 1.10.2011 rozsudkom Okresného súdu XXXXX sp. zn. 3P 43/2011 zo dňa 4.10.2011, ktorý nadobudol právoplatnosť dňa 7.12.2011. Z vyžiadaných správ bolo zistené, že obvinený počas neplnenia vyživovacej povinnosti nebol v Sociálnej poisťovni vedený ako zamestnanec, nepoberal nemocenské dávky, úrazové dávky, dôchodkové dávky a ani dávky v nezamestnanosti. Taktiež bolo zistené, že na Úrade práce, sociálnych vecí a rodiny nebol v uvedenom období evidovaný ako uchádzač o zamestnanie a nepoberal  dávku ani príspevky k dávke v hmotnej núdzi. Zo správy Obvodného úradu Prievidza, odboru živnostenského podnikania vyplýva, že XXXXX bol v období od 1.4.2009 živnostníkom v oblasti stavebníctva, pričom živnosť bola dňa 29.12.2011 ukončená na jeho žiadosť. Z potvrdenia o návšteve školy je zrejmé, že XXXXX je v školskom roku 2011/2012 žiačkou Základnej školy v Partizánskom, na ul. Malinovského.

	V priebehu prípravného konania bolo zistené a zabezpečeným ústrižkom poštovej poukážky aj preukázané, že obvinený XXXXX  zaslal matke svojej maloletej dcéry XXXXX dňa 5.4.2012 poštovou poukážkou pod podacím číslom 126 výživné v sume 400 €, čím uhradil zameškané výživné za obdobie od 1. 11. 2011 do 31.3.2012 v plnej výške. 	

	Matka maloletej XXXXX vo svojej výpovedi uviedla, že v období neplnenia vyživovacej povinnosti jej dcéra XXXXX netrpela núdzou a z jej výsluchu nevyplývajú ani iné skutočnosti, z ktorých by bolo zrejmé, že v danom prípade mal trestný čin trvalo nepriaznivé následky. 

	Podľa § 86 písm. a) Tr. zákona č. 300/2005 Z.z. v znení neskorších predpisov trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Vzhľadom na vykonané dokazovanie, z ktorého vyplýva, že obvinený uhradil zameškané výživné za obdobie od 1. 11.2011 do 31.3.2012 v plnej výške, čo potvrdila svedkyňa - poškodená XXXXX a skutočnosť, že trestný čin nemal trvalo nepriaznivé následky, je možné konštatovať, že zanikla trestnosť činu. 

	Podľa § 215 ods. 1 písm. h) Tr. poriadku prokurátor zastaví trestné stíhanie,  ak zanikla trestnosť činu.

	Z uvedených dôvodov bolo potrebné rozhodnúť tak, ako je uvedené vo výrokovej časti tohto uznesenia.
		
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Dobrík
prokurátor